Bare Drammen ønsker forbud mot tigging
Ordfører Tore Opdal Hansen (H) i Drammen skulle helst sett et nasjonalt forbud, men sier kommunen vil benytte seg av muligheten for et lokalt forbud. - Får vi innføre forbud er jeg ganske sikker på at det blir respektert, sier ordføreren til Aftenposten. Han begrunner forbudet med at særlig eldre borgere føler det truende når det er mange tiggere i sentrum. I Stavanger har de ingen planer om tiggeforbud. Det har de heller ikke i Trondheim, som er den eneste storbyen med Ap-ordfører. Heller ikke Bergen, som også styres av Høyre, har planer om forbud. - Her i Bergen har vi kommet til at vi ikke ønsker et forbud. Vi har en meldepliktsordning og den fungerer veldig bra. Vi hører fra politiet at de har gode erfaringer. De får oversikt og mer kontroll, det virker kriminalitetsforebyggende.sier Haakon Thuestad, rådgiver for Høyres byrådsleder Ragnhild Stolt-Nielsen. I hovedstaden er byrådet delt, og det er usikkert om politikerne vil benytte seg av muligheten om det åpnes for lokale tiggeforbud. Høyres byrådsleder Stian Berger Røsland behøver støtte fra Arbeiderpartiet om Venstre og KrF står på sin motstand mot tiggeforbud, men de har ikke bestemt seg.
Om regjeringen åpner for at kommuner kan forby tigging vil det neppe føre til store forandringer. Av norske storbyer er det bare Drammen som har bestemt seg for et forbud, skriver Aftenposten.